รัฐบาลตั้งคณะกรรมการอำนวยการเตรียมความพร้อมป้องกันและแก้ไขปัญหาโรคติดต่ออุบัติใหม่แห่งชาติ ดูแลการแพร่ระบาดของไวรัสโคโรนา
รัฐบาลตั้งคณะกรรมการอำนวยการเตรียมความพร้อมป้องกันและแก้ไขปัญหาโรคติดต่ออุบัติใหม่แห่งชาติ ดูแลการแพร่ระบาดของไวรัสโคโรนานายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เปิดเผยว่า จากสถานการณ์การแพร่ระบาดของไวรัสโคโรนา ล่าสุด รัฐบาลได้เตรียมความพร้อมเพื่อป้องกันควบคุมและแก้ไขสถานการณ์ดังกล่าวให้เหมาะสม ด้วยการจัดตั้งคณะกรรมการอำนวยการเตรียมความพร้อมป้องกันและแก้ไขปัญหาโรคติดต่ออุบัติใหม่แห่งชาติ ที่มีตนเองเป็นประธาน เพื่อดูแลการแพร่ระบาดของไวรัส มีหน้าที่สั่งการส่วนราชการทั้งหมดในการรับมือสถานการณ์ รวมถึงคณะกรรมการชุดนี้จะติดตามโรคอุบัติใหม่อื่นๆ ด้วย และติดตามสถานการณ์ฉุกเฉินทางด้านสาธารณสุขทุกด้าน ส่วนแนวทางการดูแลคนไทยในประเทศจีนนั้น เบื้องต้นได้รับการยืนยันจากทางการจีนว่า ให้การดูแลเป็นอย่างดีและสถานฑูตไทยในเมืองปักกิ่งได้ติดต่อประสานนักศึกษาไทยอย่างใกล้ชิด ซึ่งได้ให้กำลังใจเพื่อคลายความกังวลในช่วงสถานการณ์นี้ โดยไทยเคารพต่อกฎหมายของทางการจีนที่ประกาศปิดเมืองอู่ฮั่นและยังไม่อนุญาตให้รับคนไทยกลับประเทศได้ในขณะนี้ ขอให้มั่นใจว่านักศึกษาคนไทยที่ยังติดอยู่ที่จีนจะได้รับความปลอดภัยและดูแลใกล้ชิด โดยรัฐบาลไทยยังคงเตรียมพร้อมจัดส่งเครื่องบินไปอพยพกลับประเทศตลอดเวลา ทั้งนี้ ขอให้ประชาชนมั่นใจว่า รัฐบาลควบคุมสถานการณ์ได้และให้ติดตามข่าวสารจากรัฐบาลอย่างใกล้ชิด ซึ่งหากประชาชนพบเห็นผู้ที่มีความเสี่ยงติดเชื้อไวรัสโคโรนา หรือตนเองมีอาการเบื้องต้น อาทิ มีไข้ ไอจาม น้ำมูกไหล สามารถติดต่อขอรับการรักษาได้ที่สายด่วน 1422รัฐมนตรีว่าการกระทรวงสาธารณสุข กล่าวต่อไปว่า นักท่องเที่ยวจีนที่อยู่ในประเทศไทยขณะนี้ จากการตรวจสอบส่วนใหญ่มีอาการปกติ โดยภาครัฐพร้อมจัดเจ้าหน้าที่ประสานไกด์นำเที่ยวติดตามอาการลูกทัวร์ ยืนยันว่า รัฐได้เตรียมพร้อมทั้งบุคลากรทางการแพทย์และยารักษาที่มีเพียงพอต่อการดูแลผู้ที่มีความเสี่ยงติดเชื้อไวรัสทั้งคนไทยและนักท่องเที่ยว พร้อมทั้งระบุว่า ขณะนี้รัฐบาลยังไม่ยกเลิกการออกวีซ่าที่ขอรับการตรวจลงตรา ณ ช่องทางอนุญาตของด่านตรวจคนเข้าเมือง หรือ Visa on Arrival สำหรับนักท่องเที่ยวจีน เนื่องจากนักท่องเที่ยวจีนที่เดินทางมาประเทศไทยมีจำนวนลดลงอย่างมาก จากเหตุไวรัสดังกล่าว ทำให้สามารถคัดกรองนักท่องเที่ยวได้ครอบคลุม